Diari Oficial de la Generalitat Valenciana


Sumari del DOGV 4452, del 04-03-2003 (2003/2464)

ORDE de 24 de febrer de 2003, de la Conselleria de Benestar Social, per la qual es regulen i convoquen ajudes per a lloguer solidari de vivendes per a col·lectius socials desfavorits per a l'any 2003.
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4452

Data del DOGV
:   04-03-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/2464


Data del document
:   24-02-2003

Organisme emissor
:   Conselleria de Benestar Social

Tipus de document
:   Ordre

Correcció d'errades

 Descriptors 

:   * suport econòmic
    * ajuda als necessitats
    * ajuda als discapacitats
    * ajuda pública
    * habitatge
    * arrendament immobiliari
    * integració social
    * lloguer

ORDE de 24 de febrer de 2003, de la Conselleria de Benestar Social, per la qual es regulen i convoquen ajudes per a lloguer solidari de vivendes per a col·lectius socials desfavorits per a l'any 2003. [2003/2464]
  
Exposició de motius
  
La creació de la Direcció General de Plans Especials de Vivenda, a partir del Decret del Govern Valencià 161/2001, de 30 d'octubre, ha suposat la consagració d'un compromís contret amb els col·lectius socials més sensiblement desfavorits econòmicament i socialment per a, tot aprofundint en la política social més ambiciosa i generosa, atendre un dels problemes socials més preocupants com és el de l'accés a una vivenda digna.
  
Amb esta nova Orde es continua i amplia la línia d'ajudes iniciada per mitjà de l'Orde de 27 d'agost del 2002, de la Conselleria de Benestar Social, per la qual es regulen i convoquen ajudes per a lloguer solidari de vivendes per a col·lectius socials desfavorits, publicada en el DOGV núm. 4.327, de 3 de setembre del 2002; destinada a potenciar l'accés en règim de lloguer de vivenda a aquells col·lectius socials que tenen més dificultat a trobar una vivenda digna a la Comunitat Valenciana per la seua debilitat econòmica o per la dificultat pròpia de poder trobar amb facilitat, vivendes buides destinades a lloguer, potenciant una política de foment de l'ús de vivendes en règim de lloguer i així mateix es possibilita la integració social dels col·lectius mes desfavorits que per raó de la quantia dels lloguers, tendixen a ser desplaçats a zones urbanes menys equipades o deteriorades.
  
En conseqüència, i en exercici de les facultats que m'atribuïx l'article 35.k) de la Llei 5/1983, de 30 de desembre, de Govern Valencià, l'article 47.11 del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny i el vigent Reglament Orgànic i Funcional de la Conselleria de Benestar Social i la resta de disposicions legals aplicables
  
ORDENE
  
CAPÍTOL I
  
Objecte, beneficiaris i procediment
  
Article 1. Objecte
  
1. És objecte d'esta orde regular la concessió d'ajudes per a facilitar l'accés a una vivenda digna en règim de lloguer a les persones integrants de col·lectius socials desfavorits amb dificultats econòmiques, que potencie el seu desenrotllament personal i la seua integració social en la nostra comunitat autònoma, i la seua convocatòria per a l'exercici 2003.
  
Article 2. Beneficiaris
  
1. Podran ser beneficiaris de les ajudes previstes en esta orde, amb caràcter general, les persones físiques, residents a la Comunitat Valenciana, que tinguen una renda personal igual o inferior al salari mínim interprofessional, o que en el marc familiar no superen en rendes l'import del doble d'aquell.
  
2. Tindran preferència en la concessió de les ajudes, les persones que a la Comunitat Valenciana acrediten una residència superior a tres anys abans de la data de sol·licitud d'ajudes previstes en la present orde, així com aquelles persones amb càrregues familiars o víctimes de la violència domèstica, inclusivament les derivades d'unions de fet, que per raons d'extrema necessitat, requerisquen d'una vivenda amb caràcter urgent per a evitar la seua desintegració, o risc d'exclusió social.
  
Article 3. Accions subvencionables i quantia
  
1. Són accions subvencionables el lloguer d'una vivenda, buida o equipada, que tinga les condicions d'habitabilitat per a garantir l'ús com a residència habitual a la Comunitat Valenciana. Els immobles hauran de complir les condicions suficients d'habitabilitat exigides per la legislació vigent.
  
2. La quantia de les subvencions no superarà el 50% de la renda o cànon de lloguer de la vivenda concertada amb el propietari que cal abonar durant el període de vigència de cada convocatòria i dels gastos de conservació o de contribució als elements comuns de la comunitat de propietaris en què s'ubique que siguen exigibles legalment a l'inquilí. En cap cas, per estos dos conceptes, superarà la quantia total de 2.400 euros per vivenda.
  
3. La Conselleria de Benestar Social establirà amb caràcter anual l'import global màxim del crèdit destinat a atendre a este tipus de subvencions, tot designant les línies de subvenció que financen les ajudes.
  
4. Serà motiu d'exclusió d'estes ajudes l'existència de vincle matrimonial o relació anàloga a la conjugal, o els llaços de parentiu de consanguinitat o afinitat, fins al tercer grau, entre algun dels membres del nucli familiar beneficiari de l'ajuda i el propietari de la vivenda.
  
Article 4. Obligacions del beneficiari
  
Són obligacions del beneficiari les següents:
  
a) Destinar la vivenda llogada, en les suficients condicions d'habitabilitat i durant el període mínim de duració de l'ajuda, a residència habitual de la unitat familiar de la qual respon.
  
b) Abonar l'import íntegre del lloguer, renda o cànon i la resta de gastos, i a afectar l'import de la subvenció a obtindre al pagament de la renda o cànon de lloguer de la vivenda, inclosos els gastos de conservació o contribució als elements comuns de la comunitat de propietaris que siguen exigibles legalment a l'inquilí.
  
c) Facilitar el seguiment de l'ajuda que realitzen els servicis de la pròpia Direcció General i complir amb les condicions imposades per la resolució dictada per la Direcció General de Plans Especials de Vivenda.
  
d) Presentar la sol·licitud davant de la Direcció General de Plans Especials de Vivenda per a la prestació de les ajudes previstes en esta orde, tot comprometent-se a no subarrendar cap peça per separada que siga de la unitat residencial llogada a tercers, ni destinar-la a un altre ús que el de vivenda o residència habitual, amb la capacitat màxima autoritzada.
  
e) No percebre cap ajuda econòmica o subvenció de qualsevol altre òrgan de la Generalitat Valenciana o de l'estat, destinada al mateix fi que la de l'objecte de la present orde, ni pel sol·licitant ni per ningú de la seua família o unió de fet.
  
f) Facilitar i assumir les actuacions d'avaluació, control i seguiment així com les accions judicials de desdonament si és procedent, que es puguen verificar, tot aportant les justificacions de les actuacions subvencionades d'acord amb la present orde, i la documentació necessària per a tals fins.
  
g) Acreditar els permisos, les llicències o les autoritzacions corresponents el manteniment o alta de les instal·lacions de llum, aigua, gas i electricitat.
  
h) Autoritzar a la Direcció General de Plans Especials de Vivenda per a accedir a les dades personals del perceptor de la subvenció que figuren en els fitxers de les administracions tributàries i de la Seguretat Social, als únics efectes de verificar el compliment dels requisits i les condicions necessaris per a gaudir de l'ajuda prevista en esta orde.
  
Article 5. Procediment
  
1. Sol·licitud i Termini.
  
Les sol·licituds es dirigiran a la Direcció General de Plans Especials de Vivenda, i podran presentar-se en la seu d'esta, o en qualsevol Direcció Territorial de Benestar Social per qualsevol dels mitjans previstos en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Només podrà presentar-se una sola sol·licitud per persona física, unitat familiar o unió de fet.
  
El termini de presentació de sol·licituds serà el comprés entre l'endemà a aquell en què tinga lloc la publicació de la present Orde en el Diari Oficial de la Generalitat Valenciana i el termini d'un mes a partir de la mateixa.
  
2. Documentació.
  
A la sol·licitud, segons el model que figura adjunt, haurà d'adjuntar-s'hi la següent documentació:
  
a) Acreditació de la personalitat del sol·licitant (DNI o passaport).
  
b) Document acreditatiu del contracte d'arrendament de la vivenda junt amb els rebuts originals o confrontats, pagats del lloguer durant l'any 2002 i inclusivament fins al mes de febrer de 2003 i, si és procedent, document subscrit pel propietari de la vivenda i el sol·licitant de l'ajuda, en el qual conste l'opció per a subscriure el contracte amb especificació de les condicions d'ús del mateix.
  
c) Declaració responsable del sol·licitant que no s'han percebut per este mateix fi i destinació subvencions de cap òrgan de l'administració.
  
d) Declaració responsable per la qual es compromet a destinar-lo a vivenda habitual tot complint els requisits establits per la present orde i es reconeixerà el dret de reintegrament de les subvencions concedides.
  
e) En el cas de ser considerat de caràcter preferent, certificat d'empadronament, en què s'acredite que el sol·licitant de la subvenció estiga residint com a mínim tres anys en algun municipi de la Comunitat Valenciana.
  
f) En el cas que siga preceptiu, permís de residència quan el sol·licitant siga estranger.
  
g) Certificat d'havers, nòmina o qualsevol altre document que acredite la percepció de rendes personals de treball o assistencials o si és procedent certificat negatiu de l'administració tributària que el sol·licitant no ha tributat rendes personals i de tipus mobiliari, o s'han practicat retencions per concepte de renda de treball del sol·licitant o dels membres de la unitat familiar o unió de fet, referit tot això a l'exercici 2002.
  
h) Declaració responsable del sol·licitant que ni ell, ni cap membre de la seua família o unió de fet posseïx, ni en règim de lloguer ni en propietat, cap immoble a la Comunitat Valenciana, bé personalment o a través de mercantil o qualsevol altra forma jurídica.
  
i) Declaració responsable de no tindre relació de parentiu amb l'arrendador o arrendadora, d'acord amb el que disposa l'article 3.4 de la present orde.
  
j) Còpia compulsada del llibre de família o substitutiu, o certificat d'inscripció en el Registre d'Unions de Fet de la Comunitat Valenciana.
  
k) Serà obligatori acompanyar a la sol·licitud la fitxa de manteniment de tercers degudament emplenada, segons model adjunt, amb les dades bancàries de la persona sol·licitant, per a poder efectuar el pagament de la subvenció, si és procedent.
  
CAPÍTOL II
  
Tramitació, valoració, resolució i recursos
  
Article 6. Instrucció
  
1. Una vegada rebudes les sol·licituds, l'àrea encarregada de gestionar els Programes Especials de Vivenda procedirà a instruir l'expedient i elevarà la corresponent proposta al director general de Plans Especials de Vivenda per a la seua resolució, tot podent realitzar d'ofici les actuacions que consideren necessàries per a la determinació, el coneixement, i la comprovació de les dades en virtut dels quals s'ha de pronunciar la resolució.
  
2. Quan la sol·licitud no reunisca els requisits exigits, o no s'acompanye la documentació que d'acord amb esta orde resulte exigible, es requerirà a l'interessat perquè en el termini de 10 dies esmene la falta o acompanye els documents preceptius, amb indicació que, si així no ho fera, se li tindrà per desistit de la seua petició, prèvia resolució que haurà de ser dictada i notificada, en els termes previstos en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
3. En qualsevol fase de la tramitació de l'expedient, a la vista de la documentació que hi ha en cadascun d'estos i de les obligacions que s'adquirixen per la concessió de l'ajuda, es podran demanar informes dels organismes i de les entitats que es considere convenient i realitzar les comprovacions necessàries sobre l'exactitud de tot això.
  
4. Amb caràcter general, els tràmits que hagen de ser emplenats pels interessats en el curs del procediment, s'esmenaran d'acord amb el que establix l'article 76 del text legal esmentat anteriorment.
  
Article 7. Valoració
  
Per a la valoració i la concessió de les ajudes previstes en la present orde, la Direcció General de Plans Especials de Vivenda atendrà l'especial problemàtica econòmica, familiar i social dels sol·licitants, la planificació i la racionalització dels recursos i les limitacions pressupostàries.
  
Article 8. Resolució
  
1. En les sol·licituds d'ajudes relatives a la present orde, correspondrà resoldre al director general de Plans Especials de Vivenda, per delegació del conseller de Benestar Social, segons el que preveu la Resolució de 30 de gener del 2001, del conseller de Benestar Social, sobre delegació de l'exercici de competències en determinats òrgans de la Conselleria.
  
2. El termini màxim per a resoldre i notificar sobre les sol·licituds de les ajudes regulades en la present orde serà de tres mesos a partir de la data en què es publique la present orde.
  
3. En els casos en què haja de requerir-se a l'interessat l'esmena de deficiències i/o aportació de documents, el termini determinat en l'apartat anterior s'entendrà suspés durant el transcurs del temps que medie entre la notificació del requeriment i el seu efectiu compliment pel beneficiari o, si no n'hi ha, pel transcurs del termini concedit. Excepcionalment, podrà acordar-se l'ampliació dels dits terminis en els supòsits previstos en l'article 42.6 de la Llei 30/1992, de Règim Jurídic de les Administracions Públiques i del Procediment Administratiu Comú.
  
4. En tots els casos, una vegada transcorregut el termini màxim sense haver notificat resolució expressa, haurà d'entendre's desestimada la sol·licitud formulada per l'interessat. No obstant això, si es desestimaren totalment o parcialment sol·licituds per falta de consignació pressupostària, i amb posterioritat a la finalització del termini de resolució s'incrementaren els crèdits destinats a finançar estes ajudes, estes sol·licituds exclusivament podran valorar-se, resoldre's i notificar-se a partir de la data de publicació en el Diari Oficial de la Generalitat Valenciana de la resolució del conseller de Benestar Social que done publicitat a este increment.
  
5. L'import de les subvencions concedides no podrà superar els límits que s'indiquen en l'apartat 2 de l'article 3 de la present orde.
  
6. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació o desistiment sense efectes de la resolució de concessió.
  
7. Podrà ser motiu de denegació la incorrecta o la nul·la justificació d'ajudes d'exercicis anteriors en altres convocatòries d'ajudes, amb la prèvia acreditació per qualsevol altra direcció general d'esta Conselleria de la concurrència d'estes circumstàncies en expedient administratiu en què es garantisca l'audiència a l'interessat.
  
8. Així mateix, la concessió d'una subvenció, a l'empara d'esta orde, no implicarà cap obligació per part d'esta Conselleria d'atorgar subvencions en exercicis posteriors.
  
Article 9. Recursos
  
1. La resolució que es dicte respecte a la sol·licitud d'ajuda prevista en la present orde esgota la via administrativa i contra ella podrà interposar-se recurs potestatiu de reposició en el termini d'un mes a comptar des de l'endemà al de la seua notificació.
  
2. Davant de la desestimació per silenci administratiu de la sol·licitud formulada podrà interposar-se davant de l'acte presumpte idèntic recurs en el termini de tres mesos a comptar des del qual haguera finalitzat el termini per a dictar i notificar la resolució expressa que s'indica en l'article 8 de la present orde.
  
Tot això sense perjuí que en estos dos supòsits, l'interessat puga interposar, directament recurs contenciós administratiu en la forma, termini i condicions fixades en l'article 46 de la Llei 29/1998, de 13 de juliol, reguladora d'esta jurisdicció, o qualsevol altre recurs que considere convenient.
  
CAPÍTOL III
  
Del pagament i de la justificació de les subvencions
  
Article 10. Sistema de pagaments de les subvencions
  
1. Atés que la Llei 12/2002,de 27 de desembre, de Pressupostos de la Generalitat Valenciana per a l'exercici 2003, no permet un règim de lliurament de transferències corrents distint, el pagament de les ajudes i de les subvencions previstes en esta orde s'ajustarà als percentatges que establix l'article 47 bis del text refós de la Llei d'Hisenda Pública:
  
a) S'anticiparà un 40% de l'import de la subvenció després de la concessió de la mateixa.
  
b) Després de l'aportació i la comprovació de la documentació justificativa de l'efectiva i la correcta aplicació de la suma lliurada en l'apartat anterior, s'abonarà el 20% de l'ajuda, i la resta es pagarà una vegada es justifique pel beneficiari l'aplicació de l'import total de l'ajuda a la finalitat per a la qual es concedix.
  
2. El pagament d'este tipus d'ajudes podrà realitzar-se d'una sola vegada en aquells casos en què, segons el parer de la Direcció General de Plans Especials de Vivenda i amb la sol·licitud prèvia del beneficiari, concórreguen en este circumstàncies d'especial necessitat i s'aporte la documentació justificativa segons s'establix en el paràgraf segon del número 4 de l'article següent.
  
3. La Direcció General de Plans Especials de Vivenda, transferirà els imports de la subvenció concedida al compte corrent de titularitat del beneficiari que este designe.
  
Article 11. Sistema de justificació de les subvencions
  
1. El procediment per a realitzar la justificació d'estes subvencions estarà directament relacionat amb el sistema de pagaments establit en l'article 10 de la present orde, procediment que s'especificarà en cada una de les resolucions de concessió.
  
2. La justificació total presentada pel beneficiari haurà de ser, com a mínim, igual al gasto total estimat de l'actuació objecte de la subvenció.
  
3. Els beneficiaris de les ajudes estaran obligats a entregar, a requeriment de la Direcció General de Plans Especials de Vivenda, tots aquells documents, factures, o altres aspectes que siguen necessaris per a justificar la quantia del gasto efectuat en relació amb l'objecte subvencionat.
  
4. La presentació de justificants relatius al concepte subvencionat i a l'anualitat concedida, es realitzarà davant dels servicis dependents de la Direcció General de Plans Especials de Vivenda en els terminis establits en l'article anterior.
  
A la justificació s'acompanyarà factura o rebut original subscrita i expedida per l'empresa o persona física que haguera arrendat la vivenda, amb expressió del preu desglossat.
  
Les factures acreditatives del gasto realitzat hauran de reunir els requisits recollits en el Reial Decret 2.402/1985, de 18 de desembre, pel qual es regula el deure d'expedició i l'entrega de factures per empresaris i professionals (BOE núm. 312 de 30.12.1985), i normativa que el modifica.
  
Article 12. Termini de presentació de la justificació de les subvencions
  
El termini màxim de presentació de totes les justificacions finalitzarà el dia 15 de desembre de l'exercici en curs.
  
Excepcionalment, en els supòsits i amb els límits previstos en l'article 49 de la Llei 30/1992 de Règim Jurídic de les Administracions Públiques del Procediment Administratiu Comú la Direcció General de Plans Especials de Vivenda, podrà ampliar el termini de presentació de documentació establit en la present convocatòria, acreditativa de la correcta realització de l'activitat objecte de la subvenció, sempre que s'apreciaren causes degudament justificades en l'expedient i no imputables al beneficiari de la subvenció.
  
Article 13. Desistiment sense efectes, minoració i reintegrament
  
Es podrà dictar una resolució de desistiment sense efecte o minoració, i en tot cas reintegrament de les quantitats percebudes i l'exigència dels interessos de demora des del moment del pagament de la subvenció en els supòsits de l'article 47.9 del text refós de la Llei d'Hisenda Pública de la Generalitat Valenciana, aprovat per Decret Legislatiu, de 26 de juny de 1991, del Consell de la Generalitat Valenciana.
  
El procediment s'iniciarà d'ofici com a conseqüència de la pròpia iniciativa de l'òrgan competent, d'una orde superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.
  
En la tramitació del procediment es garantirà, en tot cas, el dret de l'interessat a l'audiència.
  
El termini màxim per a resoldre i notificar degudament, serà de tres mesos des del moment en què va ser incoat l'expedient de desistiment sense efectes o de minoració, tot havent de notificar la mateixa a la persona interessada.
  
Les quantitats que es reintegren tindran consideració d'ingrés de dret públic, a efectes del procediment aplicable per a la cobrança.
  
DISPOSICIONS ADDICIONALS
  
Primera
  
Els aspectes regulats en la present orde s'aplicaran sense perjuí de totes les normes que regixen el règim jurídic de l'administració de la Generalitat, especialment en matèria pressupostària.
  
Segona
  
Es convoquen les ajudes objecte d'esta orde per a l'exercici 2003, tot podent-se presentar les sol·licituds a partir de l'entrada en vigor d'esta orde.
  
El crèdit màxim per a l'exercici de 2003 és el de 535.120,00 euros i s'abonarà a càrrec de la línia T5310 aplicació pressupostària 54.95.301.96.2
  
DISPOSICIONS FINALS
  
Primera
  
S'autoritza el director general de Plans Especials de Vivenda a dictar totes aquelles instruccions que siguen necessàries en aplicació de la present orde.
  
Segona
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Contra la present orde, es podrà interposar potestativament recurs de reposició davant del mateix òrgan que l'ha dictat en el termini d'un mes comptat des de l'endemà a la seua publicació, o bé directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà a la seua publicació, d'acord amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciós Administrativa, sense perjuí que puguen interposar qualsevol altre que consideren convenient.
  
València, 24 de febrer de 2003
  
El conseller de Benestar Social